Favrholm
Favrholm, Faurholm, tidligere hovedgård 3 km syd for Hillerød. Favrholm nævnes allerede under Valdemar 4. Atterdag. I 1558 ejedes gården af Peder Oxe. Han mageskiftede Favrholm med den senere Frederik 2. og fik hovedgården Tølløse. Derefter var Favrholm i kronens eje. Den nuværende gård opførtes 1804-06 på samme sted, hvor den ældre Favrholm havde ligget.
Favrholm og nabogården Trollesminde blev i en årrække fra 1917 anvendt som forsøgsgård af Statens Planteavlsudvalg. Begge gårde blev i 1988 købt af Hillerød Kommune. Novo Nordisk A/S købte Favrholm i 1993; de restaurerede bygninger samt nyopførelser anvendes nu som kursusejendom under navnet Favrholm Campus.